CELEX: 32019D1992
Language: hu
Date: 2019-11-27 00:00:00
Title: A Bizottság (EU) 2019/1992 végrehajtási határozata (2019. november 27.) az egyes tagállamokban előforduló bőrcsomósodáskórral kapcsolatos állategészségügyi védőintézkedésekről szóló (EU) 2016/2008 végrehajtási határozat időbeli hatályának meghosszabbítása tekintetében történő módosításáról (az értesítés a C(2019) 8571. számú dokumentummal történt) (EGT-vonatkozású szöveg)

29.11.2019   
               
               
                  HU
               
               
                  Az Európai Unió Hivatalos Lapja
               
               
                  L 308/107
               
            
         A BIZOTTSÁG (EU) 2019/1992 VÉGREHAJTÁSI HATÁROZATA
         (2019. november 27.)
         az egyes tagállamokban előforduló bőrcsomósodáskórral kapcsolatos állategészségügyi védőintézkedésekről szóló (EU) 2016/2008 végrehajtási határozat időbeli hatályának meghosszabbítása tekintetében történő módosításáról
         (az értesítés a C(2019) 8571. számú dokumentummal történt)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piac megvalósításának céljával a Közösségen belüli kereskedelemben alkalmazható állategészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
         tekintettel az egyes élőállatok és állati termékek Unión belüli kereskedelmében a belső piac megvalósításának céljával alkalmazandó állategészségügyi ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
         tekintettel az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvre (3) és különösen annak 14. cikke (2) bekezdésére, 19. cikke (1) bekezdésének a) pontjára, 19. cikke (3) bekezdésének a) pontjára és 19. cikkének (4) és (6) bekezdésére,
         tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról szóló, 2002. december 16-i 2002/99/EK tanácsi irányelvre (4) és különösen annak 4. cikke (3) bekezdésére,
         mivel:
         
                     (1)
                  
                  
                     A 92/119/EGK irányelv bizonyos állatbetegségek, többek között a bőrcsomósodáskór kitörése esetén alkalmazandó általános ellenőrző intézkedéseket határoz meg. Ezen ellenőrző intézkedések közé tartozik a fertőzött gazdaság körüli védő- és megfigyelési körzetek létesítése, továbbá bőrcsomósodáskór kitörése esetén az egyéb ellenőrző intézkedések mellett sürgősségi vakcinázás is elrendelhető.
                  
               
                     (2)
                  
                  
                     Az (EU) 2016/2008 bizottsági végrehajtási határozat (5) megállapítja a szóban forgó határozat I. mellékletében felsoroltak szerinti tagállamokban vagy azok részeiben a bőrcsomósodáskórral összefüggésben foganatosítandó állategészségügyi védőintézkedéseket, ezen belül a tagállamok által a Bizottság jóváhagyása céljából benyújtott, bőrcsomósodáskór elleni vakcinázási programok minimumkövetelményeit. Az (EU) 2016/2008 végrehajtási határozat „fertőzött körzetként” határozza meg a tagállamok területének azon, a határozat I. mellékletének II. részében felsorolt részét, amely magában foglalja azokat a területeket, amelyeken a bőrcsomósodáskór előfordulása megerősítést nyert, valamint minden, a 92/119/EGK irányelvnek megfelelően létrehozott védő- és megfigyelési körzetet, és amelyen a bőrcsomósodáskór elleni vakcinázás a vakcinázási programok jóváhagyását követően végrehajtható. Meghatározza továbbá a „betegségtől mentes, védőoltással védett körzet” fogalmát, amely a tagállam területének azon, a határozat I. mellékletének I. részében felsorolt része, amely magában foglalja a bőrcsomósodáskórral fertőzött körzeteken kívüli területeket, amelyeken a vakcinázási programok jóváhagyását követően bőrcsomósodáskór elleni megelőző vakcinázást hajtanak végre.
                  
               
                     (3)
                  
                  
                     A bőrcsomósodáskór előfordulása első alkalommal 2015 augusztusában nyert megerősítést Görögországban. 2016-ban Bulgária jelentette a bőrcsomósodáskór megjelenéseit, valamint Görögország a betegség további előfordulásait, továbbá a betegség számos szomszédos harmadik országban is megjelent. A betegség 2017-ben – bár kisebb mértékben – Délkelet-Európában is jelen volt, kiterjedt mértékben újból megjelent Albániában, valamint néhány szórványos kitörés fordult elő Görögországban és Észak-Macedóniában.
                  
               
                     (4)
                  
                  
                     A bőrcsomósodáskór megjelenésére válaszul az érintett tagállamok, nevezetesen Görögország és Bulgária, valamint minden érintett szomszédos harmadik ország tömeges vakcinázási programot hajtott végre valamennyi szarvasmarhaféle és fogságban élő kérődző vad esetében. Horvátország, ahol addig nem fordult elő bőrcsomósodáskór, a vele szomszédos tagállamokban és harmadik országokban fennálló járványügyi helyzetre tekintettel 2016-ban és 2017-ben – megelőző intézkedés gyanánt – szintén végrehajtott tömeges vakcinázási programot. Az (EU) 2016/2009 bizottsági végrehajtási határozat (6) jóváhagyta a bőrcsomósodáskór elleni különböző vakcinázási programokat a tagállamokban.
                  
               
                     (5)
                  
                  
                     2018-ban, valamint 2019 eddig eltelt időszakában tovább javult a bőrcsomósodáskór tekintetében a járványügyi helyzet, és Törökországot leszámítva egyetlen tagállamban és szomszédos délkelet-európai harmadik országban sem jelentették a bőrcsomósodáskór előfordulását. Ugyanabban az évben a tömeges vakcinázás folytatódott a bőrcsomósodáskór által érintett valamennyi dél-kelet-európai tagállamban és szomszédos harmadik országban.
                  
               
                     (6)
                  
                  
                     A kedvező járványügyi helyzetre való tekintettel Horvátország 2018 eleje óta abbahagyta a bőrcsomósodáskór elleni megelőző vakcinázást, és azt rendszeres járványfelügyelettel váltotta fel. A járványfelügyelet megerősítette, hogy 2018-ban nem fordult elő bőrcsomósodáskór. Ezért az (EU) 2016/2008 végrehajtási határozatot az (EU) 2019/81 bizottsági végrehajtási határozat (7) módosította annak érdekében, hogy e tagállamot töröljék a (EU) 2016/2008 végrehajtási határozat I. mellékletében található, „betegségtől mentes, védőoltással védett körzet” elnevezésű tagállami jegyzékből. Az (EU) 2016/2009 végrehajtási határozatot emellett a 2019/82 végrehajtási határozat (8) is módosította, annak érdekében hogy Horvátországot töröljék a bőrcsomósodáskór elleni jóváhagyott vakcinázási programmal rendelkező tagállamok jegyzékéből.
                  
               
                     (7)
                  
                  
                     Az Állategészségügyi Világszervezet (OIE) szabályai szerint, amennyiben egy országban vagy annak egy körzetében a bőrcsomósodáskór elleni vakcinázást leállították, megelőző vakcinázás esetén legalább nyolc hónapnak, bőrcsomósodáskór előfordulása esetén történő vakcinázás esetén pedig legalább tizennégy hónapnak kell eltelnie, amíg a betegségtől mentes státuszt újból el lehet nyerni. Ennek megfelelően az (EU) 2016/2008 végrehajtási határozatban előírt intézkedéseknek az adott körzettől függően legalább nyolc vagy tizennégy hónapig hatályban kell maradniuk, mielőtt a betegségtől mentes státuszt újból vissza lehet állítani.
                  
               
                     (8)
                  
                  
                     Az (EU) 2016/2008 végrehajtási határozat 2019. december 31-ig alkalmazandó, és a bőrcsomósodáskórra vonatkozó, az említett jogi aktusban foglalt jelenlegi görögországi és bulgáriai intézkedések ezen időpont után már nem alkalmazandók. A jelenlegi járványügyi helyzetre és a betegségtől mentes státusz elnyeréséhez szükséges minimális időre való tekintettel az intézkedések alkalmazási időszakát a megfelelő időtartamra meg kell hosszabbítani.
                  
               
                     (9)
                  
                  
                     Az (EU) 2016/429 európai parlamenti és tanácsi rendelet (9) új jogi keretet hozott létre az Unióban az állategészségügy tekintetében. A rendelet ezen belül szabályokat határoz meg egyes, jegyzékbe foglalt betegségek – köztük a bőrcsomósodáskór – megelőzésére és leküzdésére vonatkozóan. Mivel az említett rendelet 2021. április 21-étől lép hatályba, az (EU) 2016/2008 végrehajtási határozat alkalmazási időszakát 2021. április 20-ig meg kell hosszabbítani.
                  
               
                     (10)
                  
                  
                     Az (EU) 2016/2008 végrehajtási határozatot ezért ennek megfelelően módosítani kell.
                  
               
                     (11)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2016/2008 végrehajtási határozat 15. cikkében a „2019. december 31-ig” szöveg helyébe a „2021. április 20-ig” szöveg lép.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. november 27-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 395., 1989.12.30., 13. o.
         
         
            (2)  HL L 224., 1990.8.18., 29. o.
         
         
            (3)  HL L 62., 1993.3.15., 69. o.
         
         
            (4)  HL L 18., 2003.1.23., 11. o.
         
         
            (5)  A Bizottság (EU) 2016/2008 végrehajtási határozata (2016. november 15.) az egyes tagállamokban előforduló bőrcsomósodáskórral kapcsolatos állategészségügyi védőintézkedésekről (HL L 310., 2016.11.17., 51. o.).
         
            (6)  A Bizottság (EU) 2016/2009 végrehajtási határozata (2016. november 15.) a tagállamok által benyújtott bőrcsomósodáskór elleni vakcinázási program elfogadásáról (HL L 310., 2016.11.17., 66. o.).
         
            (7)  A Bizottság (EU) 2019/81 végrehajtási határozata (2019. január 17.) az egyes tagállamokban előforduló bőrcsomósodáskórral kapcsolatos állategészségügyi védőintézkedésekről szóló (EU) 2016/2008 végrehajtási határozat I. mellékletének módosításáról (HL L 18., 2019.1.21., 43. o.).
         
            (8)  A Bizottság (EU) 2019/82 végrehajtási határozata (2019. január 17.) a tagállamok által benyújtott bőrcsomósodáskór elleni vakcinázási program elfogadásáról szóló (EU) 2016/2009 végrehajtási határozat mellékletének módosításáról (HL L 18., 2019.1.21., 48. o.).
         
            (9)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről (Állategészségügyi rendelet) (HL L 84., 2016.3.31., 1. o.).